พอดีว่าแฟนชอบมีอาการเจ็บฝ่าเท้าข้างขวาค่ะ จะเจ็บเวลาลงน้ำหนัก เขาบอกเจ็บเหมือนมีคนมาเหยียบ นานๆจะเป็นที แล้วเป็นครั้งละ 3-4 วัน ก็หายไปเอง แฟนแต่ก่อนน้ำหนักปกติค่ะ แต่ช่วงนี้น้ำหนักตัวขึ้นมาเยอะ 20 กิโลได้ แต่เค้าเป็นแบบนี้มานานก่อนน้ำหนักขึ้นแล้ว เขาเป็นอะไรคะ
สวัสดีค่ะ อาการเจ็บที่ฝ่าเท้า น่าจะเกิดจากโรคพังผืดใต้ฝ่าเท้าอักเสบ (โรครองช้ำ) ซึ่งอาการคือ จะปวดบริเวณส้นเท้าหรืออาจลามไปทั้งฝ่าเท้า อาการจะปวดมากที่สุดเมื่อลุกเดินก้าวแรกหลังจากตื่นนอนหรือจากนั่งพักเป็นเวลานาน สาเหตุของโรคอาจเกิดได้จาก1. การรับน้ำหนักเป็นเวลานาน ทำให้เอ็นฝ่าเท้าต้องรับน้ำหนักมาก พบในผู้ที่ต้องยืนต่อเนื่องเป็นเวลานาน2. มีน้ำหนักตัวมาก3. การออกกำลังกายบางอย่างที่มีการกระแทกส้นเท้ามากไป เช่น การวิ่งระยะทางไกล หรือวิ่งบนพื้นที่ขรุขระมากไป การเต้นแอโรบิค การเต้นบัลเล่ย์ เป็นต้น4.สวมใส่รองเท้าที่ไม่เหมาะสม เช่น รองเท้าที่ไม่มีพื้นบุรองส้นเท้า5.เอ็นร้อยหวายยึด หรือเอ็นบริเวณน่องยึด ทำให้ส้นเท้าและข้อเท้าไม่สามารถเคลื่อนไหวได้ตามปกติ6. ปัจจัยทางโครงสร้างร่างกาย เช่น อุ้งเท้าแบนไป อุ้งเท้าโก่งมากไป7. โรคข้ออักเสบรูมาตอยด์ เส้นเอ็นที่เชื่อมกับข้อต่อกระดูกอาจเกิดการอักเสบ และทำให้พังผืดใต้ฝ่าเท้าอักเสบได้ แต่ก็จะต้องมีอาการปวดตามข้อเป็นๆ หายๆ เรื้อรังร่วมด้วยในเบื้องต้น ควรพยายามลดปัจจัยเสี่ยงที่เลี่ยงได้ เช่น หากมีน้ำหนักตัวมาก ก็พยายามลดน้ำหนักตัวลง สวมใส่รองเท้าที่ใช้ทำงานให้มีขนาดพอดี และมีพื้นบุตรงส้นเท้าที่ยืดหยุ่นไม่แข็งเกิน งดการออกกำลังกายที่ต้องใช้เท้ากระแทกพื้น เช่น การวิ่งหรือเต้น เป็นต้น ในช่วงที่มีอาการปวด ให้ใช้การแช่เท้าในน้ำอุ่นและบีบนวดเท้า หากปวดมาก อาจทานแก้ปวด เช่น ไดโคลฟีแนค (diclofenac), ไพรอกซิแคม (piroxicam) เป็นต้นทั้งนี้ การที่มีน้ำหนักตัวขึ้นมาก ก็อาจยิ่งทำให้อาการแย่ลงได้อีก นอกจากนี้ การมีน้ำหนักตัวขึ้นมาก ก็จะเสี่ยงต่อการเกิดโรคอื่นๆ เช่น เบาหวาน ไขมันในเลือดสูง ความดันโลหิตสูง ข้อเข่าเสื่อม นรองกระดูกสันหลังเสื่อม รวมถึงโรคมะเร็งด้วย เป็นต้น แนะนำควรพยายามลดน้ำหนัก โดยอาจไปปรึกษาแพทย์ถึงวิธีการที่เหมาะสม รวมถึงจะได้ตรวจหาโรคอื่นๆ ที่มักพบได้ดังกล่าวไปค่ะ ไม่ควรซื้อยาลดน้ำหนักต่างๆ ทานเอง นอกจากจะไม่ได้ผล อาจได้รับผลข้างเคียงต่างๆ ได้ค่ะ